b"\n_START_ARTICLE_\nCan Bosch d'Anoia\n_START_SECTION_\nDescripci\xc3\xb3\n_START_PARAGRAPH_\nGran casal i mol\xc3\xad paperer, situat vora l'Anoia. La masia ha estat completament reformada; la fa\xc3\xa7ana \xc3\xa9s de composici\xc3\xb3 sim\xc3\xa8trica, amb la porta allindanada i balcons als dos pisos, amb cornisa motllurada i semicercle al coronament. T\xc3\xa9 un jard\xc3\xad i diversos edificis agr\xc3\xadcoles annexos. El mol\xc3\xad, que ja no \xc3\xa9s en \xc3\xbas, ha estat molt desfigurat; aquest est\xc3\xa0 compost de soterrani, planta baixa i dos pisos, amb una teulada a dues aig\xc3\xbces. Les obertures superiors formen galeries d'arc rebaixat.\n_START_SECTION_\nHist\xc3\xb2ria\n_START_PARAGRAPH_\nL'origen del nucli urb\xc3\xa0 \xc3\xa9s del segle XVIII, quan s'estableix a la vora del riu Anoia un mol\xc3\xad paperer. La masia \xc3\xa9s anterior a aquesta data, per\xc3\xb2 ha sofert moltes reformes. Al segle XIV s'anomenava Mas Carbons, i pertanyia a la capella de Santa Maria de Vilarnau, situada en un meandre del riu Anoia, m\xc3\xa9s avall de la conflu\xc3\xa8ncia amb el Lavern\xc3\xb3. Es coneix que al juny de 1523, el procurador de l'abadia de Sant Pere de les Puel\xc2\xb7les, hi fa un establiment, un precari a favor de Lloren\xc3\xa7 Bosch, pag\xc3\xa8s de la parr\xc3\xb2quia de Sant Pere de Subirats, dels Masos Suriol del camp de Corbins."